་འགྲོའི་ཚོགས་ཀྱིས་བསྐོར་བ་སྤྱན་དྲངས། ཛཿཧཱུཾ་བཾ་ཧོ། གཉིས་སུ་མེད་པར་གྱུར། དེ་ནས་ནང་མཆོད་བྱིན་རླབས་འོག་ནས་འབྱུང་བ་ལྟར་རམ། བསྡུ་ན། ཨ་མྲྀ་ཏས་བསངས། སྭ་བྷཱ་ཝས་སྦྱངས། སྟོང་པའི་ངང་ལས་ཡཾ་ལས་རླུང་། རཾ་ལས་མེ། ཨཱཿལས་མི་མགོའི་སྒྱེད་བུ་གསུམ་གྱི་སྟེང་དུ་ཨཱཿལས་ཐོད་པ་ཕྱི་དཀར་ལ་ནང་དམར་བའི་ནང་དུ། ཤ་ལྔ་བདུད་རྩི་ལྔ་སྦྱངས་རྟོགས་སྦར་གསུམ་བྱས་པ་ལས་བྱུང་བའི་ཟག་པ་མེད་པའི་ཡེ་ཤས་ཀྱི་བདུད་རྩིའི་རྒྱ་མཚོ་ཆེན་པོར་གྱུར། ཨོཾ་ཨཱཿཧཱུཾ། ལན་གསུམ། མཆོད་པ་བསངས་སྦྱངས། སྟོང་པའི་ངང་ལས་ཨ་ལས་བྱུང་བའི་ཐོད་པ་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་ཧཱུཾ་ཧཱུཾ་ཞུ་བ་ལས་བྱུང་བའི་མཆོད་ཡོན་ནས། རོལ་མོ་རྣམས་རང་བཞིན་བདེ་སྟོང་། རྣམ་པ་མཆོད་རྫས། བྱེད་ལས་དབང་པོ་དྲུག་གི་སྤྱོད་ཡུལ་དུ་ཟག་པ་མེད་པའི་བདེ་བ་ཁྱད་པར་ཅན་བསྐྱེད་པར་གྱུར། ཨོཾ་ཨཱརྒྷཾ་ཨཱཿཧཱུཾ། སོགས་ཀྱིས་བྱིན་གྱིས་བརླབས། ཨོཾ་གུ་རུ་མཧཱ་ཀཱ་ལ་ས་པ་རི་ཝཱ་ར་ཨརྒྷཾ་པྲ་ཏཱིཙྪ་ཧཱུཾ་སྭཱཧཱ། ཞེས་སོགས་ཀྱིས་མཆོད། སྙིང་པོ་ལ་འབྲུ་གསུམ་བཏགས་པས་ནང་མཆོད་ཕུལ། ཕྱོགས་བཅུ་དུས་གསུམ་སངས་རྒྱས་ཐམས་ཅད་ཀྱི། ། ཐུགས་རྗེ་གཅིག་བསྡུས་རྗེ་བཙུན་སྤྱན་རས་གཟིགས། ། དེ་ཡི་སྤྲུལ་པ་ཕྱག་དྲུག་མགོན་པོ་ལ། ། ལུས་ངག་ཡིད་གསུམ་གུས་པས་ཕྱག་འཚལ་ལོ། ། ཞེས་བསྟོད། རང་གི་ཐུགས་ཀའི་དབང་སྡུད་ཀྱི་མཁའ་འགྲོ་མའི་ཐུགས་ཀར་ཉི་གདན་ལ་གནས་པའི་ཆོས་ཉིད་ཀྱི་ཐིག་ལེ་ཧཱུཾ་དང་བཅས་པའི་མཐའ་སྐོར་དུ། ཨོཾ་གུ་རུ་མཧཱ་ཀཱ་ལ་ཧ་རི་ཎི་ས་སིདྡྷི་ཛཿཞེས་པའི་སྔགས་ཕྲེང་མར་མེའི་ཕྲེང་བ་ལྟ་བུས་བསྐོར་བ་ལས་འོད་ཟེར་འཕྲོས། སེམས་ཅན་ཐམས་ཅད་ཀྱི་དབུལ་ཕོངས་ཀྱི་སྡུག་བསྔལ་བསལ། ཡིད་བཞིན་ནོར་བུའི་གོ་འཕང་ལ་བཀོད། གནས་གསུམ་གྱི་དཔའ་བོ་མཁའ་འགྲོ། ཁམས་གསུམ་གྱི་སྐྱེ་དགུ། འཇིག་རྟེན་དང་འཇིག་རྟེན་ལས་འདས་པའི་འདོད་དགུའི་ལོངས་སྤྱོད། དཔལ་འབྱོར་ཕུན་སུམ་ཚོགས་པ་ཐམས་ཅད་དབང་དུ་བསྡུས་པར་གྱུར་པ་བསམ་ལ་སྙིང་པོ་དེ་ཉིད་ནི་ཅི་ནུས་སུ་བཟླ། དབང་དུ་བསྡུད་དགོས་ཀྱི་མི་དང་མི་མ་ཡིན་དམིགས་བསལ་བ་ཡོད་ན། དེ་ཉིད་འོད་ཟེར་གྱི་ལྕགས་ཀྱུས་བཀུགས་ཏེ་རང་གི་རྐང་པའི་དྲུང་དུ་སླེབས་པ་ལ། ཐུགས་ཀ་ནས་སྤྲོས་པའི་ལྷ་མོ་དམར་པོ་བུམ་པ་བདུད་རྩི་དམར་པོས་གང་བ་འཛིན་པ་རྣམས་ཀྱིས་དབང་བསྐུར་བས། མ་དད་པ་ལ་སོགས་པའི་དྲི་མ་རྣམས་སྦྱངས། རང་ལ་འདུན་ཅིང་ཆགས་པས་རྩེ་གཅིག་ཏུ་གནས་པ། འོད་དམར་པོའི་རྣམ་པར་ཞུ་ནས་ཞབས་འོག་གི་ཚོགས་བདག་ལ་ཐིམ་པར་བསམ། སྙིང་པོའི་སྔགས་ལ། ཨོཾ་ཡོད་མེད་ཅི་རིགས་འདུག་ཀྱང་། ཨོཾ་སྔགས་ཀྱི་མགོ་འདྲེན་དང་། བཀྲ་ཤིས་པའི་དོན་གྱིས་སྦྱར་བ་ལ་འགལ་བ་མེད་པར་གསུང་ལ། དཔེ་ལ་ལར། ཧ་རི་ཎི་སིདྡྷི་ཞེས་ས་མེད་པ་ནི། ངེས་པར་ཆད་པ་སྟེ། ཐེམ་ཡིག་རྣམས་སུ་ཨོཾ་མེད་པའི་ཡིག་འབྲུ་བཅུ་གསུམ་བཤད་པ་དང་། སྔགས་དོན་ཀྱང་། བླ་མ་ནག་པོ་ཆེན་པོ་མཁའ་འགྲོ་བཞི་དངོས་གྲུབ་ཁུག། ཅེས་འབྱུང་བས། ཧ་རི་ཎི་ས་བཞི་མཁའ་འགྲོ་བཞིའི་ས་བོན་དུ་ཤེས་དགོས་པས་སོ། ། སྔགས་ཀྱི་གྲངས་ནི། ཁྱུང་པོའི་ཡིག་ཆུང་དུ། བསྙེན་སྔགས་ཆུ་བོའི་གཞུང་བཞིན་འབུམ་ཕྲག་བཅུ་གསུམ་སྔགས་གཞན་དང་མེ་བསྲེ་བར་ཚིག་གཞན་གྱིས་བར་མཆོད་པར་བཟླའོ། ། ཞེས་གསུངས་པ་ལྟར་བྱ་ཞིང་། ལས་རུང་ཙམ་ལ། འབུམ་ཕྲག་བཞིའམ། གཅིག་གིས་ཀྱང་ཆོག་པར་སེམས། བཟླས་པའི་མཇུག་ཏུ་ཡིག་བརྒྱས་ལྷག་ཆད་བསྐངས། མཆོད་བསྟོད་བྱས་ལ། རང་གི་སྙིང་ག་ནས་འོད་ཟེར་འཕྲོས། སྣོད་བཅུད་ཐམས་ཅད་ལ་ཕོག་པས་འོད་དུ་ཞུ་ནས། བསྲུང་འཁོར་ལ་ཐིམ། དེ་ཆོས་འབྱུང་ལ། དེ་འཁོར་རྣམས་ལ་ཐིམ། འཁོར་རྣམས་རང་དང་། རང་ཐུགས་ཀའི་ཐིག་ལེ་ལ་ཐིམ། དེ་ཧཱུཾ་ཡིག་ལ། དེ་རིམ་བཞིན་ནཱ་དའི་བར་དུ་ཐིམ། ནཱ་ད་ཡང་མི་དམིགས་པ་སྟོང་པ་ཉིད་དུ་གྱུར་པར་བསམ་ལ་ཅུང་ཟད་མཉམ་པར་བཞག། སྟོང་པའི་ངང་ལས་རང་ཉིད་མགོན་པོ་ཡིད་བཞིན་ནོར་བའི་སྐུར་བཞེངས་པར་གྱུར་པར་བསམ་ལ་དགེ་བ་བསྔོ། ཐུན་མཚམས་ཀྱི་བྱ་བ་ལ་འཇུག་གོ། ཁྱུང་པོའི་སྒྲུབ་ཡིག་ལས། རྫོགས་པའི་རིམ་པ་བསྟན་པ་ནི། རང་གི་སེམས་ཉིད་ཐིག་ལེ་དམར་པོར་གྱུར་པ། སྙིང་ག་ན་ཡོད་པ་དེ་ལ་སེམས་གཏད་དེ། རྩེ་གཅིག་ཏུ་བཞག་ནས་སེམས་བཟུང་བས་སེམས་གཏན་ལ་ཕེབས། ཡི་གེ་འོད་དུ་ཡལ་སོང་བའི་ངང་ལ་ཅི་ཙམ་གནས་ཀྱི་བར་བཞག་གོ། ཞེས་སོགས་གསུངས་པས། རང་མགོན་པོར་གསལ་བའི་ལུས་ཀྱི་རྩ་གསུམ་འཁོར་ལོ་དང་བཅས་པ་གསལ་བཏབ་སྟེ། ཆོས་ཀྱི་འཁོར་ལོའི་དྷུ་ཏིའི་དབུས་སུ་ཐིག་ལེ་དམར་པོ་ཤིན་ཏུ་ཕྲ་བ་ལ་དམིགས་པ་གཏད་དེ་རྫོགས་རིམ་གྱི་རྣལ་འབྱོར་རྣམས་ཉམས་སུ་བླང་ན་ཤིན་ཏུ་ལེགས་པས་དོན་དུ་གཉེར་བ་རྣམས་ཀྱིས་མན་ངག་དང་ལྡན་པའི་བླ་མའི་ཞལ་ལས་བླང་བར་བྱོས་ཤིག། ཐུན་གྱི་མཐའ་དང་། ཐུན་མཚམས་སུ་གཏོར་མ་འབུལ་བ་ནི། ཐོད་པའམ་རིན་པོ་ཆེའི་སྣོད་དུ་གཏོར་མ་དཔལ་བཤོས་ཟུར་གསུམ་པའི་རྩེ་མོར་མར་གྱི་ནོར་བུ་དབང་རྒྱལ་དང་། མཐར་མཐེབ་ཀྱུའམ་རིལ་བུས་བསྐོར་བ། བུ་རམ་སྤྲང་རྩི་ཁུར་བ་ལ་སོགས་པས་བརྒྱན་པ། ཕྱི་ནང་གི་མཆོད་པ་དང་བཅས་པ་ལེགས་པར་བཤམས། རང་མགོན་པོའི་ང་རྒྱལ་གྱིས་གཏོར་མ་རྣམས་བསངས། ཤཱུ་ནྱ་ཏས་སྦྱངས། སྟོང་པའི་ངང་ལས་ཡཾ་ལས་རླུང་། རཾ་ལས་མེ། ཨཱཿལས་མི་མགོའི་སྒྱེད་བུ་གསུམ་གྱི་སྟེང་དུ། ཨཱ་ལས་ཐོད་པ་ཕྱི་དཀར་ལ་ནང་དམར་བ། ཡངས་ཤིང་རྒྱ་ཆེ་བ། དེའི་ནང་གི་ཕྱོགས་བཞི་དང་དབུས་སུ་བྲུཾ་ཨཾ་ཛིཾ་ཁཾ་ཧཱུཾ་རྣམས་ལས་ཤ་ལྔ། མཚམས་བཞི་དང་དབུས་སུ། ལཾ་མཾ་པཾ་ཏཾ་བཾ་ལས་བདུད་རྩི་ལྔ། དེ་དག་གི་སྟེང་གི་ནམ་མཁའ་ལ། ཨོཾ་དཀར་པོ་མགོ་ཐུར་དུ་བལྟ་བ། དེའི་སྟེང་དུ་ཨ་ལས་ཟླ་བའི་དཀྱིལ་འཁོར་གྱི་སྟེང་དུ། ཧཱུཾ་ལས་རྡོ་རྗེ་དཀར་པོ་རྩེ་ལྔ་པ་ལྟེ་བ་ལ་ཧཱུཾ་གིས་མཚན་པ། ཧཱུཾ་ལས་འོད་ཟེར་འོག་ཏུ་འཕྲོས། རླུང་གཡོས། མེ་སྦར། ཐོད་པའི་ནང་གི་རྫས་རྣམས་ཞུ་ཞིང་ཁོལ་བའི་རླང་པ་ཨོཾ་དང་ཧཱུཾ་ལ་ཕོག། ཨོཾ་ལས་བདུད་རྩིའི་རྒྱུན་བབ། ཧཱུཾ་ལས་འོད་ཟེར་ཕྱོགས་བཅུར་འཕྲོས། དེ་བཞིན་གཤེགས་པ་ཐམས་ཅད་ཀྱི་ཡེ་ཤེས་ཀྱི་བདུད་རྩི་བཀུག་པ་དང་ལྷན་གཅིག་ཏུ་རྡོ་རྗེ་ཟླ་བ་ཨོཾ་དང་བཅས་པ་ཐོད་པའི་ནང་དུ་ལྷུང་བས། རོ་མཉམ་དུ་གྱུར་ཏེ་དྲི་མ་མེད་པའི་ཡེ་ཤེས་ཀྱི་བདུད་རྩིར་གྱུར། ཨོཾ་ཨཱཿཧཱུཾ། ལན་གསུམ་བརྗོད། བསྡུས་པ་ལ་མོས་ན་གོང་གི་ནང་མཆོད་བྱིན་རླབས་ལྟར་བྱ། མཆོད་པའང་བྱིན་གྱིས་བརླབས་ལ། རང་གི་ཐུགས་ཀའི་ཧཱུཾ་ལས་འོད་ཟེར་འཕྲོས་པས། འོག་མིན་མཁའ་སྤྱོད། བསིལ་བ་ཚལ་གྱི་དུར་ཁྲོད་ལ་སོགས་པ་ནས། མགོན་པོ་ཡིད་བཞིན་ནོར་བུ་ལ། མཁའ་འགྲོ་གནོད་སྦྱིན། གཏེར་བདག་ནོར་ལྷའི་ཚོགས་ཀྱིས་བསྐོར་བ་སྤྱན་དྲངས། པདྨ་ཀ་མ་ལ་ཡེ་སྟྭཾ། མགྲོན་རྣམས་ཀྱི་ལྗགས་འོད་ཟེར་གྱི་སྦུ་གུས་གཏོར་མའི་བཅུད་ཐམས་ཅད་དྲངས་ཏེ་གསོལ་བར་གྱུར་པར་བསམ་ལ། སྙིང་པོའི་མཐར། ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི་བཏགས་པ་ལན་གསུམ་མམ་ལྔ་བདུན་སོགས་ཀྱིས་གཙོ་བོ་དང་། ཨ་ཀཱ་རོ་གསུམ་གྱིས་འཁོར་རྣམས་ལ་གཏོར་མ་ཕུལ། ཕྱི་ནང་གི་མཆོད་པས་མཆོད། བསྟོད་པ་རྒྱས་བསྡུས་ཅི་ལྟར་རིགས་པས་བསྟོད། འདོད་དོ་ལ་གསོལ་བ་བཏབ། མཁའ་འགྲོ་སྤྱི་གཏོར་དང་། གཞི་བདག་གཏོར་མ་སོགས་ཡོད་ན་འདིར་བསྔོ། དེ་ནས། ཡིག་བརྒྱ་བརྗོད། ནོངས་པ་བཟོད་པར་གསོལ། རྟེན་ཡོད་ན་བརྟན་བཞུགས་དང་། མེད་ན་གཤེགས་སུ་གསོལ། བསྔོ་སྨོན་ཤིས་བརྗོད་ཀྱིས་མཐའ་བརྒྱན་པར་བྱའོ། ། འདིའི་མངོན་རྟོགས་ལ་ཡིག་ཆ་འགའ་ཞིག་ཏུ། མི་མགོའི་དབུ་རྒྱན་དང་། དོ་ཤལ། གླང་ལྤགས་ཀྱི་སྟོད་གཡོག་དང་། སྟག་ལྤགས་ཀྱི་ཤམ་ཐབས་ཅན་མཛད་པ་འདུག་ཀྱང་། ཁྱུང་པོའི་ཡིག་ཆུང་དང་། ཤངས་པའི་ཡིག་རྙིང་རྣམས་དང་། བསྟོད་པ་གསར་རྙིང་དུ་མ་དང་། ལྷ་བཙུན་རིན་ཆེན་རྒྱ་མཚོ། བ་སོ་ལ། དབེན་ས་པ། པཎ་ཆེན་ཐམས་ཅད་མཁྱེན་པ་སོགས་རང་ཕྱོགས་ཀྱི་ཡིག་ཆ་ཕལ་མོ་ཆེར། རིན་པོ་ཆེའི་རྒྱན་དང་། དར་གྱི་ན་བཟའ་ལས་མ་བཤད། གཡས་དང་པོ་དང་། གཉིས་པས་ཕྱག་མཚན་འཛིན་ཚུལ་ཅུང་ཟད་མི་མཐུན་པ་མགོན་པོ་བར་ཆད་ཀུན་སེལ་སྐབས། གཡས་དང་པོས་གྲི་གུག་དང་ཕྲེང་བ་འཛིན་པ་གཉིས་ཀ་རྒྱ་གཞུང་ལ་ཡོད་པས་ཁྱད་མེད་པར་གསུང་བ་བཞིན། འདིར་ཡང་གང་བྱས་ཀྱང་རུང་བར་སེམས་ལ། འོན་ཀྱང་ཁྱུང་པོའི་སྒྲུབ་ཡིག་ཏུ། དང་པོས་གྲི་གུག་གཉིས་པས་ནོར་བུ་འཛིན་པ་མཛད་འདུག། རིག་སྟོང་སྐྱེ་མེད་སེམས་ཀྱི་མཁའ་དབྱིངས་སུ། ། སྣང་སྟོང་ལྷ་སྐུའི་ཆུ་འཛིན་འབུམ་དཀྲིགས་ཏེ། གྲགས་སྟོང་སྔགས་ཀྱི་འབྲུག་སྒྲ་རྒོད་པ་ཡིས། ། དངོས་གྲུབ་ཆར་རྒྱུན་བསྐུལ་འདི་ངོ་མཚར་རྨད། ། གསུམ་པ་དངོས་གྲུབ་སྒྲུབ་པའི་རིམ་པ་བཤད་པ་ལ་བཞི། འཁོར་ལོ་ལ་བརྟེན་ནས་སྒྲུབ་པ། གཏོར་མ་ལ་བརྟེན་ནས་སྒྲུབ་པ། བུམ་པ་ལ་བརྟེན་ནས་སྒྲུབ་པ། སྦྱིན་སྲེག་ལ་བརྟེན་ནས་སྒྲུབ་པའོ། ། དེ་དག་ལས་འཁོར་ལོ་དང་། གཏོར་མ་དང་། བུམ་པ་གསུམ་ལྷན་གཅིག་སྒྲུབ་པ་དང་། སོ་སོར་སྒྲུབ་པའི་ཚུལ་གཉིས་ཡོད་པའི་དང་པོ་ནི། ཞིབ་ཆ་སོ་སོར་སྒྲུབ་པའི་སྐབས་ལྟར་ཤེས་པར་བྱས་ལ། དཀྱིལ་འཁོར་བྲིས་པའི་སྟེང་དུ། བུམ་པ་ནང་རྫས་དང་བཅས་པ་མནྫིའི་ཁར་བཞག། དབང་གི་འཁོར་ལོ་བྲིས་སྒྲུབ་བྱས་པ་བུམ་པའི་མགུལ་དུ་བཏགས། དེའི་མདུན་དུ་རྟེན་གཏོར་དང་། མཐར་མཆོད་པ་དང་། འབུལ་གཏོར་རྣམས་བཤམས། རང་ཉིད་མགོན་པོ་ཡིད་བཞིན་ནོར་བུའི་བདག་བསྐྱེད་བསྒོམ། བུམ་པའི་ནང་དུ་མགོན་པོ་གཟི་ལྡན་བསྐྱེད། རྟེན་གཏོར་མགོན་པོ་ཡིད་བཞིན་ནོར་བུར་བསྐྱེད་ལ། ཉིན་རེ་བཞིན་གཏོར་ཆུང་ཉེར་གཅིག་རེ་གཉིས་ཀ་ལ་ལྷན་དུ་འབུལ། བཟླས་པ་ཐུན་མོང་དུ་བགྱིས་ཏེ་སྔགས་འབུམ་ཕྲག་གསུམ་ལ་སོགས་པས་སྒྲུབ་པའི་མཐར། རྟེན་གཏོར་གྱི་ལྷ་ནམ་མཁར་བཏེགས་པ་ལ། གཏོར་མ་ཆེ་བ་བྱིན་གྱིས་བརླབ་ནས་འབུལ། ནམ་མཁར་བཏེགས་པའི་ལྷ་དབང་གི་འཁོར་ལོ་ལ་བསྟིམས། གཏོར་མ་དངོས་གྲུབ་ཏུ་བླངས། འཁོར་ལོ་ལུས་ལ་བཅང་། བུམ་པ་མཛོད་ཕུག་ལ་སོགས་པར་སྦ་བར་བྱེད་པ་ཡིན། གཉིས་པ་སོ་སོར་སྒྲུབ་པ་ལ་གསུམ་ལས། དབང་གི་འཁོར་ལོ་སྒྲུབ་པའི་ཚུལ་ནི། ཟླ་བ་གང་ཡང་རུང་བའི་ཡར་ངོའི་རྒྱལ་ཕུར་འཛོམ་པའི་ཚེས་བརྒྱད་དམ། ཚེས་བཅུ་ལྟ་བུ་མཁའ་འགྲོ་འདུ་བའི་དུས་ཁྱད་པར་ཅན་གྱི་ཉིན་སྔ་དྲོའི་ཆ་ལ་རང་ཉིད་ཁ་ནུབ་ཏུ་ཕྱོགས་པས་བཅོམ་ལྡན་འདས་ཡིད་བཞིན་ནོར་བུ་ཐུགས་ཀའི་མཁའ་འགྲོ་མ་དང་བཅས་པའི་བདག་བསྐྱེད་བསྒོམ་ལ་བཟླས་པ་ཅུང་ཟད་བྱས། མགོན་པོའི་ང་རྒྱལ་དང་མ་བྲལ་བའི་ངང་ནས་འབྲི་བར་བྱའོ། ། རྫས་ནི། གུར་གུམ། གི་ཝཾ། རྒྱ་སྐེགས། ཙན་དན་དམར་པོ་རྣམས་ཞིབ་པར་བཏགས་པ་དར་དམར་པོས་བཏུམ་ལ། རང་བྱུང་གི་རཀྟ་དང་། སིནྡྷུ་རའི་ཆུ་ལ་སྦངས་པ་ཟངས་གཞོང་གི་ནང་དུ་ལག་པ་གཡོན་པའི་སྲིན་ལག་གིས་བཙིར་བའི་ཁུ་བ་ཕྱུང་ལ་མཚལ་དང་བསྲེས། འབྲི་གཞི་དར་རས་བཟང་པོའམ། གྲོ་ག་དང་ཤོག་གུ་སོགས་ཙན་དན་དང་རྒྱ་སྐྱེགས་ཀྱིས་དམར་པོར་བསྒྱུར་བ་ལ། ཟངས་མའི་སྨྱུ་གུས་འཁོར་ལོ་རྩིབས་བརྒྱད་མུ་ཁྱུད་དང་བཅས་པའི་ལྟེ་བར་ཧྲཱིཿདེའི་མདུན་ནས་བརྩམས་ཏེ་གཡས་སྐོར་དུ། གུ་རུ་མཧཱ་ཀ་ལ་ཧ་རི་ཎི་ས་སིདྡྷི་ཛཿཞེས་པའི་མཇུག་ཏུ། བསྒྲུབ་བྱ་དམིགས་བསལ་བ་ཡོད་ན་ཆེ་གེ་མོ་ཝ་ཤཾ་ཀུ་རུ་ཧོཿཞེས་པ་དང་། སྤྱིར། ཁམས་གསུམ་སྣོད་བཅུད་ལེགས་ཚོགས་ཐམས་ཅད་ཝ་ཤཾ་ཀུ་རུ་ཧོཿཞེས་པ་ལྟ་བུ་འབྲི། རྩིབས་བརྒྱད་ལ་སྔགས་དེ་ཉིད་ཁ་ནང་བསྟན་དུ་འབྲི་བའམ། ཡང་ན་ཧྲཱིཿབརྒྱད་འབྲི། མུ་ཁྱུད་ལ་ཨ་ལི་ཀ་ལི་གཡས་སྐོར་དུ་འབྲིའོ། ། དེ་ཉིད་མ་ནྫིའི་་ཁར་ཟངས་གཞོང་མེ་ཏོག་དམར་པོས་བཀང་བའི་སྟེང་དུ་ཞལ་གྱེན་དུ་ཕྱོགས་པར་བཞག། མཐར་མཆོད་གཏོར་བཤམས། རང་ཉིད་མགོན་པོ་ཡིད་བཞིན་ནོར་བུའི་ང་རྒྱལ་ལ་གནས་པས། འཁོར་ལོའི་སྟེང་དུ་མགོན་པོ་ཡིད་བཞིན་ནོར་བུ་ཐུགས་ཀའི་དབང་སྡུད་ཀྱི་མཁའ་འགྲོ་མ་དང་བཅས་པ་བསྐྱེད། ཡེ་ཤེས་པ་སྤྱན་དྲངས་ལ་བསྟིམས། མཆོད་པ་དང་གཏོར་མ་བྱིན་གྱིས་བརླབ་ལ་ཕུལ། བཅོམ་ལྡན་འདས་མགོན་པོ་ཡིད་བཞིན་ནོར་བུ་གསང་བའི་མཁའ་འགྲོ་མ་དང་བཅས་པས། ཁམས་གསུམ་གྱི་མི་ནོར་ཟས་གསུམ། འཁོར་འདས་ཀྱི་ལེགས་ཚོགས་ཡོན་ཏན་ཐམས་ཅད་བདེ་བླག་ཏུ་བདག་གི་དབང་དུ་འདུ་བར་མཛད་དུ་གསོལ། ཞེས་འདུན་པ་ཤུགས་དྲག་པོས་གསོལ་བ་བཏབ་པས། མགོན་པོའི་ཐུགས་ཀའི་དབང་སྡུད་ཀྱི་མཁའ་འགྲོ་མ་མགོན་པོའ་ཤིངས་བུག་གཡས་ནས་ཐོན་ཏེ། འཁོར་ལོའི་ཡིག་འབྲུ་རྣམས་ལ་ཐིམ་པས་དབྱེར་མེད་དུ་འདྲེས། སླར་ཡང་སངས་རྒྱས་བྱང་སེམས་ཐམས་ཅད་ཀྱང་འཁོར་ལོའི་རྣམ་པར་སྤྱན་དྲངས་ཏེ་ཐིམ་པས་མཐོང་ཐོས་དྲན་རེག་གི་བརྟན་གཡོ་ཐམས་ཅད་དབང་དུ་བསྡུད་པར་ནུས་པའི་འཁོར་ལོར་གྱུར། ཡང་འོད་ཟེར་དམར་པོ་ལྕགས་ཀྱུ་ལྟ་བུས་བསྒྲུབ་བྱ་རྣམས་བཀུག་ནས་འཁོར་ལོར་བྲིས་པའི་མིང་ཡིག་རྣམས་ལ་ཐིམ་པས་དབྱེར་མེད་དུ་གྱུར་པར་བསམ་ལ། སྔགས་སྟོང་རྩ་བརྒྱད་དམ་བརྒྱ་རྩ་སོགས་བཟླ། མཐར་མགོན་པོ་ཉིད་ཀྱང་འོད་དུ་ཞུ་སྟེ་འཁར་ལོ་ལ་ཐིམ་པར་བསམ་ལ། ཡེ་དྷརྨ་བརྒྱ་རྩ་བཟླས་པའི་མེ་ཏོག་དམར་པོ་གཏོར། ཇི་ལྟར་སངས་རྒྱས་ཐམས་ཅད་ནི། ཞེས་སོགས་དང་། ཕྱོགས་བཅུ་ན་བཞུགས་པའི་སངས་རྒྱས་དང་། ཞེས་སོགས་བརྗོད་ཅིང་བརྟན་བཞུགས་བྱ། ཤིས་པ་བརྗོད། དེ་ནས་འཁོར་ལོ་ལེགས་པར་བལྟབ་ལ་གཞོན་ནུ་མ་ཉམས་པས་བཀལ་བའི་སྐུད་པ་དམར་པོས་འཁོར་ལོ་མི་མཐོང་བར་དཀྲིས། དེ་དར་དམར་པོས་དྲིལ་ཏེ་ཟངས་ཀྱི་གའུ་གྲུ་བཞི་པར་བཅུག། མིས་མ་མཐོང་ཞིང་མི་ལག་མ་བརྒྱུད་པར་བྱས་ཏེ། རང་གི་ལུས་ལ་བཅང་བའམ། འཛིན་གཏོར་གྱི་མདའ་ལ་བཏགས། ནུབ་རེ་བཞིན་སྔགས་སྤེལ་ཚིག་ཅན་བཟླ་བ་མ་ཆག་པར་བྱའོ། ། དེས་ནི་མཐོང་ཐོས་དྲན་རེག་ཀྱི་འགྲོ་བ་རྣམས་དབང་དུ་འདུ་བར་ཐེ་ཚོམ་མེད་དོ། ཨེ་མ་སྐྱེ་རྒུའི་བུང་བ་ཀུན་འདུ་བའི། ། རབ་འབྱམས་དབང་གི་ལས་ཀྱི་དྲི་བསུང་ཅན། ། ཡིད་འཕྲོག་འཁོར་ལོའི་གདམས་པའི་འདབ་བརྒྱ་པ། ། རྣམ་དཔྱོད་ཉི་མའི་འོད་ཀྱིས་ལེགས་པར་ཕྱེ། ། གཉིས་པ་གཏོར་སྒྲུབ་བྱ་བའི་ཚུལ་ནི། བཀྲ་ཤིས་པའི་ས་ལ་སྟེགས་བུ་ཁྲུ་གང་པ་སྟེང་ཁོད་སྙོམས་པ་བྱས་ལ་དྲི་བཟང་པོས་བྱུགས། རྡུལ་ཚོན་ནམ་ཆུ་ཚོན་གྱིས། དབུས་སུ་པདྨ་དཀར་པོ་འདབ་མ་བཞི་པའི་ལྟེ་བར་ཉི་མའི་དཀྱིལ་འཁོར་གྱི་སྟེང་དུ་ནོར་